DA Den Europæiske Unions Tidende CE 78/796

(2004/C 78 E/0846)

SKRIFTLIG FORESPØRGSEL E-3254/03

af José Ribeiro e Castro (UEN) til Kommissionen

(3. november 2003)

Om: Liste over prioriterede projekter — Kommissionen

I følge medierne forelagde Kommissionen Det Europæiske Råd i Bruxelles en liste med 13 projekter, som blev betegnet som havende høj prioritet for Den Europæiske Union, og som indgår i et større hele bestående af 29 projekter, som indebærer samlede investeringer på 220 milliarder euro, og som, stadig i følge samme kilde, vil medføre en vækst i Den Europæiske Unions samlede interne produktion på 0,6 % og oprettelsen af 400 000 arbejdspladser om året.

På denne liste figurerer ikke de iberiske forbindelser med højhastighedstog (i folkemunde kendt som TGV), hvad der nok kunne have fortjent kritik fra de iberiske staters side, der på linie med andre stater i den europæiske periferi frygter, at de kun indirekte kommer til at nyde godt af de planlagte investeringer.

Jeg spørger derfor Kommissionen:

— Kan den bekræfte, at den forelagde Det Europæiske Råd en sådan liste over prioriteter?

— Kan den bekræfte, at de iberiske TGV-forbindelser ikke figurerer på denne liste?

— Hvilke forklaringer har den herpå, ikke mindst i lyset af principperne om økonomisk og social samhørighed, lighed og konkretisering af det indre marked?

— Hvilke forholdsregler har den truffet eller agter den at træffe for at forhindre, at de geografisk perifert beliggende medlemsstater kun får indirekte gavn af de planlagte investeringer?

Svar afgivet på Kommissionens vegne af Loyola de Palacio

(8. december 2003)

Kommissionen har den 1. oktober 2003 forelagt sit supplerende forslag til en kritisk revision af Fællesskabets retningslinjer for videreudvikling af det transeuropæiske transportnet (TEN-T) (1). I forslaget indgår bl.a. en række nye højtprioriterede projekter, som skal føjes til de andre 14 projekter, der allerede blev vedtaget i 1994 fra Essen-listen, og de projekter, Kommissionen foreslog vedtaget i 2001, og som bakkes op af Europa-Parlamentet. Disse projekter er blevet udvalgt på grundlag af strenge kriterier, der ligeledes er medtaget i forslagets tekst. Listen over de projekter, der skønnes prioriterede af Kommissionen, omfatter i alt 26 forskellige projekter, som skal gennemføres frem til år 2020, og som repræsenterer samlede investeringer for 220 mia. EUR.

TGV-forbindelserne på Den Iberiske Halvø er foreslået prioriteret blandt en række andre projekter. Således er f.eks. højhastighedsforbindelsen Lissabon/Porto-Madrid blevet foreslået som en forlængelse af det prioriterede projekt nr. 3, den sydvesteuropæiske højhastighedstogforbindelse, hvori forbindelserne Madrid-Barcelona-Montpellier og Madrid-Vitoria-Dax allerede indgik i 1994. Dette projekt forlænges ligeledes mod nord med afsnittene Montpellier-Nîmes og Dax-Bordeaux-Tours. Endvidere foreslås det samlede højhastighedsnet på Den Iberiske Halvø (projekt nr. 19), herunder også forbindelsen Vigo-Porto, udpeget som et højtprioriteret projekt fra år 2001.

Blandt de projekter, der regnes for prioriterede, findes også godsbaneforbindelsen Sines-Madrid-Paris (projekt nr. 16), hvori jernbanelinjen Sines-Badajoz og jernbanegennembrydningen af Pyrenæerne indgår. Alle disse jernbaneprojekter bidrager til at forbinde Portugal og Spanien indbyrdes og med resten af det transeuropæiske net.

Den Iberiske Halvø vil også kunne drage nytte af det potentiale, motorvejene til havet indebærer, der ligeledes er medtaget i Kommissionens forslag af 1. oktober 2003 som prioriteret projekt (projekt nr. 21).

Endvidere har Det Europæiske Råd på sit møde den 16.-17. oktober 2003 som led i det europæiske vækstinitiativ, som Romano Prodi har sat i gang, opfordret Kommissionen, Den Europæiske Investeringsbank (EIB) og de berørte instanser inden for Rådet til, under hensyn til de prioriteter, der er fastsat i Kommissionens forslag, at udarbejde et quick-start-program, som skal omfatte en liste over projekter i den udvidede Union. Dette quick-start-program, som vedtoges af Kommissionen den 11. november 2003 (2), anfægter ikke gyldigheden af de prioriteter, som Kommissionen allerede har fastlagt, og som der skal træffes afgørelse om i Europa-Parlementet og Rådet, men er et initiativ med henblik på at fremskynde igangsættelsen af en række modne grænseoverskridende projektafsnit på en sådan måde, at der opstår en løftestangs-virkning for samtlige disse projekter, der alle stadig er højt prioriteret. Blandt de projekter, der indgår i dette program, er bl.a. højhastighedstogforbindelserne Lissabon-Madrid, Vigo-Oporto og Perpignan-Figueras samt motorvejsforbindelserne til havet. Kommissionen vil forelægge sine forslag vedrørende quick-start-programmet i sin rapport om det europæiske vækstinitiativ til Det Europæiske Råd i december 2003.

(1) KOM(2003) 564 endelig udg.

(2) KOM(2003) 690 endelig udg.